Ingen har set 52-årige Jesper fra Hurup i Thy siden tirsdag. Det bekymrer hans venner, der derfor har startet deres egen eftersøgning med hovedkvarter på værtshuset Pusterummet i Hurup. - Vi har kendt Jesper i mange år. Vi synes, det er mærkeligt, han har været væk i lang tid, og vi er meget bekymrede for, hvor han er henne, og hvad han laver, siger veninden Jette Madsen, der til daglig arbejder som ernæringsassistent, og fortsætter: - Vi ved godt, vi leder efter en nål i en høstak. Men vi gør, hvad vi kan, og det har vi det godt med. Vi har svært ved bare at sidde og vente på, han dukker op et eller andet sted. Tegner ind på kort De første begyndte at lede efter deres forsvundne ven allerede onsdag, og torsdag begyndte de så at organisere det. De eftersøgte områder blev blandt andet tegnet ind på kort. - Hvis folk spørger, hvor de kan køre hen, så har vi nogle ruter klar, siger Jette Madsen. Lige nu har de cirka 35 navne på telefonlisten med folk, der har hjulpet til. Derudover har de blandt andet fået hjælp af en cykelklub, og den slags hjælp er også meget velkommen. - Vi kunne godt tænke os, at lokale cykelklubber, jagtforeninger, løbeklubber og lignende holder øjne og ører ekstra åbne og eventuelt melder tilbage, hvor de har været, så vi ikke behøver at gå de samme steder, som de lige har været. Det kunne være rigtigt dejligt, forklarer hun. Hvis du gerne vil hjælpe, så kan du tage fat i de frivillige på Pusterummet, lyder det. Politiet har ingen spor Den 52-årige thybo Jesper blev sidst set tirsdag omkring klokken 19.30, da han kørte fra sin bopæl i Hurup i en sort VW Golf Plus med registreringsnummer CW49788. Politiet er ikke i gang med en aktiv eftersøgning, oplyste vagtchef ved Midt- og Vestjyllands Politi Jens Claumarch lørdag til TV MIDTVEST. Det skyldes, at ordensmagten simpelthen ikke ville ane, hvor den skulle lede. Jesper har ingen telefon med, så den kan ikke spores, ligesom han ikke har brugt sit dankort. - Der er ikke noget konkret sted, vi kan lede, så det ville være at kaste en masse ressourcer efter at finde en nål i en høstak. Hvis vi gik hen til et vejkryds, ville vi ikke vide, om vi skulle gå ligeud, til højre eller venstre, sagde Jens Claumarch. Hvis du ved noget om Jesper eller hans bil, så kontakt straks politiet på telefonnummer 1-1-4.

Opsummering:
En privat eftersøgning er lige nu i gang i Thy. 52-årige Jesper har ikke givet lyd fra sig i fem dage.